b"\n_START_ARTICLE_\nSanta Maria de Vilanant\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Santa Maria est\xc3\xa0 situada al centre del poble, en una zona elevada que la permet veure des dels afores del poble amb m\xc3\xa9s facilitat que des de davant mateix. \xc3\x89s un temple de planta basilical, amb tres naus i una cap\xc3\xa7alera formada origin\xc3\xa0riament per tres absis, el central rectangular i els laterals de ferradura. D'aquesta cap\xc3\xa7alera triabsidal se'n conserva l'absis rectangular._NEWLINE_Tota la fa\xc3\xa7ana des del timp\xc3\xa0 cap amunt est\xc3\xa0 coberta per una capa de p\xc3\xb2rtland. La porta \xc3\xa9s d'arc de mig punt formada per carreus irregulars i a sobre d'aquesta trobem tres finestres una de les quals ens permet veure el seu parament original, per\xc3\xb2 no les altres dues. L'aparell de l'esgl\xc3\xa9sia que resta visible ens permet identificar filades d'opus spicatum ._NEWLINE_De l'antiga cap\xc3\xa7alera triabsidal del temple, en resta avui nom\xc3\xa9s l'absis central de planta rectangular. Aquest absis queda en l'exterior dins un pati particular. L'absidiola meridional fou destru\xc3\xafda en construir la sagristia, probablement els segles XVII-XVIII. La torre campanar del segle XIX s'al\xc3\xa7a sobre l'absidiola septentrional, de la que s'han conservat importants vestigis com podem veure en la base i a l'interior de la torre. El campanar \xc3\xa9s de planta quadrada i t\xc3\xa9 a la part alta arcades de mig punt, i es remata amb una coberta en forma de pir\xc3\xa0mide.\n_START_SECTION_\nHist\xc3\xb2ria\n_START_PARAGRAPH_\nL'edifici era originalment una construcci\xc3\xb3 prerom\xc3\xa0nica de planta basilical de tres naus amb tres absis, el central rectangular i els laterals de ferradura. La seva data de construcci\xc3\xb3 se situa probablement entre els segles IX-X. L'esgl\xc3\xa9sia de Santa Maria de Vilanant apareix documentada des del 1018._NEWLINE_La sagristia data dels segles XVII-XVIII i el campanar va ser bastit durant el segle XIX. En un proc\xc3\xa9s de reforma realitzat vers el 1928, l'interior i l'exterior del temple es van cobrir d'una capa d'arrebossat que va amagar els paraments originals. El 1970 es van fer treballs de neteja en una petita part dels murs, que van permetre descobrir uns fragments d'aparell del parament de migdia i van deixar veure l'exist\xc3\xa8ncia de dues obertures anteriorment amagades per la cal\xc3\xa7, aix\xc3\xad com un parament alt-medieval en l'absis central."